Okresná prokuratúra Revúca 
SNP 1370/1A, 050 01 Revúca 	

Sp. zn. : 2 Pv 284/11/6608	Revúca, 13.1.2012
EEČ : 2-48-2-2012

U Z N E S E N I E

Trestná vec:	obvinený XXXXX 
Prečin:	nezaplatenie dane podľa § 278 odsek 2 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Revúca
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Brezno
	trvalé bydlisko: XXXXX
Skutková veta:
ako podnikateľský subjekt XXXXX - TRANSTAV, IČO:  37 542 532, DIČ: XXXXX, Reussova 1151/20, XXXXX podal daňové priznania k dani z pridanej hodnoty za mesiace júl, august, september a november roka 2010  a mesiace apríl a jún roka 2011, pričom v nich uvedenú vlastnú daňovú povinnosť v celkovej výške 28.133,80 Eur v zmysle § 78 zákona č. 222/2004 Z.z. o dani z pridanej hodnoty nezaplatil Daňovému úradu Revúca v lehote splatnosti napriek tomu, že k dvadsiatemupiatemu dňu odvodovej daňovej povinnosti za tieto kalendárne mesiace mal v pokladni dostatok peňažných prostriedkov na zaplatenie dane, čím takto svojim konaním spôsobil Slovenskej republike v zastúpení Daňovým úradom Revúca majetkovú škodu vo výške 28.133,80 Eur,
Právna veta:
nakoľko zanikla trestnosť činu
Odôvodnenie:
	Uznesením vyšetrovateľa Okresného riaditeľstva PZ XXXXX, odboru kriminálnej polície XXXXX sp. zn. ORP-311/KP-RA-11 zo dňa 08. 11. 2011 bolo podľa § 206 ods. 1 Trestného poriadku vznesené obvinenie XXXXX pre prečin nezaplatenia dane a poistného podľa § 278 ods. 1 ods. 2 Trestného zákona na tom skutkovom základe, ako je to uvedené vo výrokovej časti tohto uznesenia.  

	XXXXX v prípravnom konaní odmietol vo veci vypovedať, pričom vzal na vedomie upovedomenie vyšetrovateľa PZ podľa § 86 písm. e) Tr. zák., teda, že trestnosť činu nezaplatenia dane podľa § 278 Tr. zák. zaniká, ak páchateľ splatnú daň dodatočne zaplatí najneskôr v nasledujúci deň po dni, keď sa páchateľ po skončení vyšetrovania mohol oboznámiť s výsledkami vyšetrovania. 
2

	Svedkyňa XXXXX, zamestnankyňa Daňového úradu Revúca dňa 07.09.2011 uviedla, že podnikateľský subjekt XXXXX, ako platca DPH povinný podávať daňové priznania k dani z pridanej hodnoty mesačne, nezaplatil ním uvedenú vlastnú daňovú povinnosť za kalendárne mesiace rokov 2010 a 2011, pričom Daňovému úradu Revúca dlhuje ku dňu 07.09.2011 sumu vo výške 36.295,84 Eur.  

	Svedkyňa XXXXX, zamestnankyňa Daňového úradu Revúca dňa 28.12.2011 uviedla, že podnikateľský subjekt XXXXX uhradil v plnej výške vlastnú daňovú povinnosť vzniknutú na dni z pridanej hodnoty za mesiace jún, júl, august, september, november roka 2010 a mesiace apríl a jún roka 2011. K vykonanej úhrade svedkyňa doložila aj prehľad vykonaných platieb. 

	Zo záverov znaleckého posudku vyplýva, že podnikateľský subjekt XXXXX - TRANSTAV mal v hotovosti v peňažnom denníku k 25. dňu v mesiacoch august, september, október, december roka 2010 a v mesiacoch máj a jún roka 2011 dostatočné množstvo peňazí na splnenie si daňovej povinnosti z DPH. V mesiaci júl 2010 a jún 2011 sa nenachádzala dostatočná výška peňazí v hotovosti a nepostačovala by na zaplatenie celej daňovej povinnosti. Okrem záväzkov z neuhradenej vlastnej daňovej povinnosti voči Daňovému úradu Revúca v každom mesiaci sledovaného obdobia existovali aj neuhradené záväzky voči dodávateľom, zamestnancom, inštitúciám sociálneho zabezpečenia, neuhradené záväzky z leasingov a úverov voči finančným inštitúciám. Reálna schopnosť uhradiť všetky záväzky s dostupnými finančnými prostriedkami bola nízka a bolo na rozhodnutí podnikateľského subjektu, akým spôsobom použije vykazované finančné prostriedky v hotovosti v sledovanom období. 

	Na č.l. 37 spisového materiálu je prehľad predložený zamestnankyňou daňového úradu XXXXX o vykonaných úhradách dani z pridanej hodnoty, z ktorého vyplýva, že obv. XXXXX ku  dňu 21.12.2011 uhradil Daňovému úradu Revúca nezaplatenú daň z pridanej hodnoty za kalendárne mesiace júl, august, september, november roka 2010 a kalendárne mesiace apríl a jún roka 2011 v celkovej výške 28.133,80 Eur. 

	Podľa § 86 písm. e) Trestného zákona trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Tým, že obv. XXXXX ako podnikateľský subjekt XXXXX - TRANSTAV, IČO:  37 542 532, DIČ: XXXXX, Reussova 1151/20, XXXXX dodatočne, poslednou splátkou dňa 21. 12. 2011 (ešte pred ukončením vyšetrovania, ktoré bolo dňa 29.12.2011) uhradil Daňovému úradu Revúca dlhovanú daň z pridanej hodnoty  v plnej výške 28.133,80 Eur, zanikla trestnosť prečinu nezaplatenia dane a poistného podľa § 278 ods. 1 ods. 2 Tr. zákona, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
P o u č e n i e :	Proti tomuto uzneseniu je prípustná sťažnosť, ktorú je možné podať do troch dní odo dňa doručenia tohto uznesenia prostredníctvom Okresnej prokuratúry Revúca na Krajskú prokuratúru Banská Bystrica. 
Sťažnosť má odkladný účinok.

JUDr. Juraj Šturmankin
prokurátor